**Z A P I S N I K**

**Sa dvadeset prve - posebne sjednice Skupštine Glavnog grada - Podgorice, održane 17. decembra 2020. godine, sa početkom u 10 časova**

Sjednicu je otvorio predsjednik Skupštine **dr Đorđe Suhih**, koji je istakao da je ovo posebna sjednica posvećena odborničkim pitanjima, a saglasno članu 53 stav 4 Poslovnika Skupštine osim odborničkih pitanja i odgovora na odbornička pitanja, u Sazivu dnevnog reda je i pet predloga akata, odnosno materijala iz nadležnosti Skupštine.

Konstatovao je da je prisutno 34 odbornika, tako da postoji kvorum za rad i punovažno odlučivanje Skupštine.

Potom je istakao da su još uvijek na snazi određene zabrane i ograničenja nadležnih državnih organa uspostavljene u cilju zaštite od COVIDA19. Zatim je dao bliža uputstva o načinu rada Skupštine i istakao da je broj prisutnih odbornika u plenarnoj sali ograničen obavezom poštovanja distance, zbog čega će svako drugo mjesto u sali biti slobodno i da će ostali odbornici i predstavnici predlagača pratiti sjednicu iz press sale na I spratu. Informisao je da će predstavnici medija sjednicu pratiti iz medijske sale na prizemlju, uz obavezu nošenja zaštitnih maski i poštovanje fizičke distance od 2 m i da će televizijske ekipe moći snimati početak sjednice u plenarnoj sali u trajanju od 5 minuta.

U nastavku rada Skupština je konstatovala prestanak odborničkog mandata **Dijani Milošević**,sa Izborne liste ″ZA DOBRO GRAĐANA PODGORICE - POBJEDNIČKA KOALICIJA - MILO ĐUKANOVIĆ″, zbog podnošenja ostavke i na osnovu Izvještaja Izborne komisije Glavnog grada - Podgorice o popuni upražnjenog odborničkog mjesta, potvrdila mandat odborniku **Nemanji Katniću**, sa Izborne liste ″ZA DOBRO GRAĐANA PODGORICE - POBJEDNIČKA KOALICIJA -MILO ĐUKANOVIĆ″.

Odsustvo sa ove sjednice najavili su odbornici/e: **Marija Đuričković -Gojčević, dr Janko Žujović, Nemanja Katnić, Marija Marović, Milica Ćirović, Milica Burić, Boško Kovačević** i **Luka Rakčević**.

Predsjednik **Suhih** je obavijestio da su na sjednicu pozvani gradonačelnik Glavnog grada, zamjenici gradonačelnika, glavni administrator, glavni gradski arhitekta, menadžer Glavnog grada, starješine organa uprave, rukovodioci javnih i drugih službi čiji je osnivač Skupština Glavnog grada i predsjednik Savjeta za razvoj i zaštitu lokalne samouprave, kao i da na javni poziv za učešće nevladinih organizacija na ovoj sjednici, nije bilo prijavljenih kandidata.

Vezano za XXI posebnu sjednicu, predsjednik **Suhih** je podsjetio da je shodno članu 53 stav 3 Poslovnika Skupštine, na sajtu Skupštine 26. novembra objavljeno Obavještenje da se odbornička pitanja za ovu sjednicu mogu dostavljati predsjedniku Skupštine u pisanoj formi, preko pisarnice Glavnog grada, najkasnije do 3. decembra, a da su odgovori dostavljeni odbornicima 16. decembra elektronskim putem.

Predsjednik **Suhih** je obavijestio da je za ovu sjednicu 36 odbornika dostavilo ukupno 60 odborničkih pitanja, od kojih su 5 pitanja gradonačelniku postavili predsjednici i ovlašćeni predstavnik klubova odbornika i odbornik SNP-a, a 55 pitanja je postavljeno starješinama organa uprave i rukovodiocima javnih službi Glavnog grada.

Zbog poštovanja preporuka, kako bi radili sa što manjim brojem prisutnih odbornika u plenarnoj sali, predsjednik **Suhih** je obavijestio da su svi odgovori na postavljena odbornička pitanja razvrstani u četiri grupe, a raspored po grupama je dostavljen svim odbornicima da bi mogli da procijene vrijeme svoje prisutnosti u zavisnosti od grupe.

Potom je saopštio strukturu grupa i to:

- Prvu grupu čine predsjednici ili ovlašćeni predstavnik klubova odbornika i odbornik Socijalističke narodne partije, koji će postavljati pitanja Gradonačelniku.

- Drugu grupu čini 16 odbornika, od kojih je 15 odbornika Kluba odbornika ″ZA DOBRO GRAĐANA PODGORICE - POBJEDNIČKA KOALICIJA - MILO ĐUKANOVIĆ″, koji su dostavili 25 odborničkih pitanja i predsjednica Kluba odbornika Socijaldemokrata, koja je dostavila 1 odborničko pitanje.

- Treću grupu čini 9 odbornika Kluba odbornika Demokrata, koji su dostavili ukupno 16 odborničkih pitanja.

- U četvrtoj grupi je 8 odbornika, koji su dostavili ukupno 13 odborničkih pitanja, od kojih su 4 odbornika iz Kluba odbornika ″Podgorička URA-Pravo na grad!″ dostavili 7 pitanja; 3 odbornika iz Kluba odbornika Demokratskog fronta su dostavili 4 odbornička pitanja i jedna odbornica Socijalističke narodne partije je dostavila 2 odbornička pitanja.

Nakon toga, prešlo se na Zapisnik sa XX sjednice, održane 29. oktobra i 3. novembra 2020. godine.

- Skupština je usvojila Zapisnik sa XX sjednice Skupštine, bez primjedbi (glasalo je 30 odbornika: 30 glasova ″za″, a ostali prisutni odbornici se nisu izjašnjavali).

Zatim se prešlo na utvrđivanje dnevnog reda.

Predsjednik **Suhih** je istakao da je Prijedlog dnevnog reda odbornicima dostavljen u Sazivu sjednice, a materijali u skladu sa članom 61 Poslovnika Skupštine, dok su u dopuni materijala dostavljeni izvještaji nadležnih radnih tijela.

Pošto drugih prijedloga za izmjenu dnevnog reda nije bilo, prešlo se na glasanje o Prijedlogu dnevnog reda.

Skupština je, sa 27 glasova ″za″ i 1 glasom ″protiv″, utvrdila sljedeći -

**D n e v n i r e d:**

**Odbornička pitanja i odgovori na odbornička pitanja**.

1. Prijedlog odluke o dopuni Poslovnika Skupštine Glavnog grada;
2. Prijedlog odluke o prenosu prava svojine Crnogorskoj pravoslavnoj crkvi na građevinskom zemljištu u zahvatu DUP-a ″Nova Varoš 2″ u Podgorici;
3. Prijedlog odluke o davanju saglasnosti za razmjenu nepokretnosti između Glavnog grada - Podgorice i porodica Ćerić i Kojašević;
4. Prijedlog odluke o davanju saglasnosti za razmjenu nepokretnosti između Glavnog grada - Podgorice i porodice Bešlić;
5. Prijedlog odluke o izmjeni Odluke o osnivanju Javne ustanove Narodna biblioteka ″Radosav Ljumović″ Podgorica.

**\* \* \***

Zatim se prešlo na rad po utvrđenom redosljedu - **Odbornička pitanja i odgovori na odbornička pitanja**.

Predsjednik **Suhih** je saopštio da će odbornici iz prve grupe: **mr Mihailo Anđušić**, **mr Boris Mugoša**, **Vladimir Čađenović**, **Miodrag Bešović** i **Bogdan Božović** postavljati pitanja gradonačelniku, s tim što će odbornik Čađenović, zbog obaveza da ranije napusti sjednicu, biti drugi koji će postaviti pitanje gradonačelniku.

Potom je predsjednik **Suhih** podsjetio na poslovničke odredbe koje se odnose na postavljanje odborničkih pitanja, nakon čega se prešlo na postavljanje pitanja.

1. **Mr Mihailo Anđušić**, predsjednik Kluba odbornika ″ZA DOBRO GRAĐANA PODGORICE-POBJEDNIČKA KOALICIJA-MILO ĐUKANOVIĆ″ je postavio sljedeće pitanje gradonačelniku:

*″Da li je Glavni grad u ovoj godini radio na stvaranju pretpostavki za rekreativno bavljenje sportom kroz izgradnju novih i rekonstrukciju postojećih poligona?″*

Odgovor na postavljeno pitanje dao je gradonačelnik **dr Ivan Vuković**.

Odbornik **Anđušić** je komentarisao odgovor.

**2.Vladimir Čađenović**, predsjednik Kluba odbornika Demokrata je postavio sljedeće pitanje gradonačelniku:

*″Da li ste tokom 2018. godine na inicijativu ovlašćenih lica TPC Ražnatović: razgovarali sa potencijalnim investitorima oko njihovog poslovnog objekta na Trgu nezavisnosti (zgrada ″Beka″), da li ste u tim razgovorima obećavali planska rješenja za taj prostor i zbog čega nije došlo do saradnje Glavnog grada i kompanija sa kojima ste razgovarali?″*

Odgovor na postavljeno pitanje dao je gradonačelnik **dr Ivan Vuković**.

Odbornik **Čađenović** je komentarisao odgovor, a gradonačelnik je odgovorio na komentar odbornika Čađenovića.

**3. Mr Boris Mugoša**, u ime Kluba odbornika ″SOCIJALDEMOKRATE - IVAN BRAJOVIĆ - DOSLJEDNO ZA PODGORICU″ je postavio sljedeće pitanje gradonačelniku:

*″Da li Glavni grad planira unapređenje postojećih socijalnih servisa i otvaranje novih?″*

Odgovor na postavljeno pitanje dao je gradonačelnik **dr Ivan Vuković**.

Odbornik **Mugoša** je komentarisao odgovor, a gradonačelnik je odgovorio na komentar odbornika Mugoše.

**4. Miodrag Bešović**, predsjednik Kluba odbornika Demokratskog fronta je postavio sljedeće pitanje gradonačelniku:

*″Da li ćete nakon potpisivanja peticije od strane građana Podgorice i kritičkih reakcija stručne javnosti povući predlog rekonstrukcije gradskog Trga nezavisnosti?″*

Odgovor na postavljeno pitanje dao je gradonačelnik **dr Ivan Vuković**.

Odbornik **Bešović** je komentarisao odgovor, a gradonačelnik je odgovorio na komentar odbornika Bešovića.

**5. Bogdan Božović**, odbornik Socijalističke narodne partije je postavio sljedeće pitanje gradonačelniku:

*″Zbog čega se nije iskoristila donacija Glavnom gradu u vrijednosti od 300.000 € koja sadrži izradu studije izvodljivosti sa idejnim rješenjem za izgradnju istočne tribine Gradskog stadiona, već su raspisana dva konkursa na kojima je potrošeno više desetina hiljada eura naših sugrađana? ″*

*Obrazloženje: U sredstvima javnog informisanja smo mogli pročitati da je Asocijacija “C.R.E.A.M. Montenegro PPP Aliance” donirala Glavnom gradu 2016. godine studiju izvodljivosti sa idejnim rješenjem za izgradnju istočne tribine. Studija je predata 13. septembra prošle godine, potpisuje je gospodin Tomaš Špek, ekspert FIFA i UEFA za bezbjednost i izgradnju stadiona. Nejasno je zašto se nije iskoristila donacija već su raspisana dva konkursa koja su značajno ispraznila kasu Glavnog grada.*

Odgovor na postavljeno pitanje dao je gradonačelnik **dr Ivan Vuković**.

Odbornik **Božović** je komentarisao odgovor, a gradonačelnik je odgovorio na komentar odbornika Božovića.

**\* \* \***

Zatim se prešlo na postavljanje odborničkih pitanja starješinama organa uprave i rukovodiocima javnih službi.

Predsjednik **Suhih** je saopštio da drugu grupučine 16 odbornika Kluba odbornika ″ZA DOBRO GRAĐANA PODGORICE-POBJEDNIČKA KOALICIJA-MILO ĐUKANOVIĆ″ (dr Jovan Rabrenović, Dunja Vuković, mr Ksenija Aranitović, mr Stefan Ćulafić, Zdravko Burzanović, mr Ivan Jeknić, Vladan Arsović, Nataša Vučinić, Slobodan Bošković, Draško Vučinić, mr Andrija Klikovac, Stefan Šaponjić, Nina Vukčević, Tea Babić i Ana Knežević) i predsjednica Kluba odbornika Socijaldemokrata, Marija Blagojević, koji su postavili ukupno 26 pitanja.

Proceduralno je reagovao **mr Mihailo Anđušić**, predsjednik Kluba odbornika ″ZA DOBRO GRAĐANA PODGORICE-POBJEDNIČKA KOALICIJA-MILO ĐUKANOVIĆ″, u ime kluba Demokratske partije socijalista i koalicionih partnera, koji je obavijestio da odbornici ovog kluba odustaju od čitanja odborničkih pitanja, zbog racionalizacije vremena, a usljed sjutrašnjih obaveza u organizaciji vanrednog partijskog kongresa. Istakao je da ustupaju svoje vrijeme ostalim odbornicima za pitanja i odgovore.

Shodno tome, predsjednik **Suhih** je pojasnio da nakon pitanja i odgovora, Skupština nastavi rad u drugom dijelu kako bi sve završili danas. Nakon ovih pojašnjenja, prešlo se na pitanja prisutnih odbornika iz treće i četvrte grupe i odgovore.

Potom se prešlo na pitanja odbornice Socijalističke narodne partije Radmile Čagorović.

**1.** Odbornica **Radmila Čagorović** je postavila sljedeće pitanje:

1. *″Šta se planira sa robnom kućom Beograd, s obzirom na najavljenu rekonstrukciju glavnog gradskog trga? Zašto je potrebno rekonstruisati glavni gradski trg, kada je isti renoviran prije samo nekoliko godina? ″*

*Gradonačelnik je najavio da će se trg graditi kroz privatno-javno partnerstvo, te da će parking prostor ispod trga biti dat u trajni zakup investitoru. Trg bi trebalo da bude javno dobro svih Podgoričana, a ovim činom se namjerava staviti u funkciju sticanja profita privilegovanog investitora. Smatram da bi se opredijeljena sredstva trebala usmjeriti na izgradnju toliko potrebne gradske bolnice o kojoj se godinama unazad samo priča, nego u rekonstrukciju gradskog trga.*

Odgovor na postavljeno pitanje i dodatno objašnjenje oko biciklističkih staza dala je **dr Slađana Vujačić**,zamjenica gradonačelnika.

Odbornica **Čagorović** je komentarisala odgovor i postavila sljedeće ***dopunsko pitanje****:*

*″Da li su Robne kuće Beograd podnijele ustavnu žalbu Ustavnom sudu na konačnu presudu?″*

Zamjenica gradonačelnika **dr Slađana Vujačić** je istakla da ćezbog preciznosti odgovoriti na ovo pitanje do kraja sjednice.

Nakon toga, proceduralno je reagovao odbornik **Vladimir Čađenović**, koji je zatražio informaciju od predsjednika Suhiha o zahtjevu koji je podnijet da bi mogao da se izjasni i istakao da se pridržavaju dogovora za današnju sjednicu.

Predsjednik **Suhih** je pojasnio da su, zbog obaveza koje sjutra imaju odbornici DPS-a, htjeli radi racionalizacije da se uzdrže od davanja odgovora i da se pokuša danas završiti sjednica.

Odbornik **Vladimir Čađenović** je predložio da se nađe termin koji odgovara svima naredne nedjelje ili da se zakažu konsultacije da se zajednički odredi termin. Saopštio je da nakon završetka pitanja ne mogu dalje učestvovati u radu sjednice.

Predsjednik **Suhih** je istakao da će se nastaviti sa davanjem odgovora na odbornička pitanja i da se mogu sastati kasnije u pauzi, ako bude potrebe za konsultacije.

Zatim je odbornica **Čagorović** postavila sljedeće pitanje:

1. *″Da li Glavni grad planira obnovu rodne kuće heroja NOR-a Blaža Jovanovića, prvog predsjednika Vlade NR Crne Gore?″*

*Rodna kuća Blaža Jovanovića, koja se nalazi na Veljem Brdu, desetak kilometara od centra Podgorice, ruinirana je i oronula. Dok planira izgradnju novih spomenika, uprava Glavnog grada ne vodi računa o postojećim, kao što je ovo zdanje, a koje svakako zaslužuje da mu se pokloni dužna pažnja.*

Odgovor na postavljeno pitanje dala je **Ana Medigović**,sekretarka Sekretarijata za kulturu i sport.

Odbornica **Čagorović** je komentarisala odgovor i postavila sljedeće ***dopunsko pitanje:***

*″Kada je termin za rekonstrukciju kuće gdje se nalazi i bista Blaža Jovanovića?″*

Odgovor na dopunsko pitanje dala je sekretarka **Medigović**.

Nakon toga, zamjenica gradonačelnika **dr Slađana Vujačić** je dala odgovor na dopunsko pitanje odbornice Radmile Čagorović, koje se odnosilo na robnu kuću Beograd.

**2.** Odbornik **Vladimir Čađenović** je postavio sljedeća pitanja:

1. *″Da li će Glavni grad biti investitor izgradnje puta koji spaja Verušu sa auto - putem Bar - Boljari i da li se zna kada će početi realizacija ove investicije?″*

Odgovor na postavljeno pitanje dala je **Lazarela Kalezić**, sekretarka Sekreatarijata za saobraćaj.

Odbornik **Čađenović** je komentarisao odgovor i postavio sljedeće ***dopunsko pitanje:***

*″Da li će Glavni grad biti investitor te saobraćajnice? Da li je to saobraćajnica koja će biti izgrađena od auto - puta do regionalnog puta ili je to saobraćajnica koja ide od regionalnog puta do naselja Veruša i koja se ne oslanja na regionalni put?″*

Sekretarka **Kalezić** je dala dodatna pojašnjenja i istakla da će zbog preciznosti nakon što provjeri dati odgovor.

1. *″Da li Glavni grad održava lokalne i nekategorisane puteve koje koriste izvođači radova na dionici auto - puta Smokovac - Mateševo, a koji se nalaze u MZ Bioče, MZ Pelev brijeg i MZ Lijeva Rijeka i u kom roku je predviđena njihova sanacija nakon završetka radova na ovoj dionici auto-puta i čija je obaveza da uradi posao sanacije?″*

Odgovor na postavljeno pitanje dala je **Lazarela Kalezić**, sekretarka Sekreatarijata za saobraćaj.

Odbornik **Čađenović** je komentarisao odgovor i istakao da nije dobio odgovor na drugi dio pitanja i postavio je sljedeće ***dopunsko pitanje*** *(koje je dio sadašnjeg odborničkog pitanja):*

*″U kom roku je predviđena sanacija puteva u mjesnim zajednicama Bioče, Pelev brijeg i Lijeva Rijeka, koji koriste izvođači radova na dionici auto - puta Smokovac - Mateševo i da li je to obaveza Glavnog grada da uradi njihovu sanaciju i u kom roku nakon završetka izgradnje ove dionice auto - puta?″*

Odgovor i dodatno pojašnjenje dala je **Lazarela Kalezić**, sekretarka Sekreatarijata za saobraćaj.

**3.** Odbornik **Aleksandar Božović** je postavio sljedeća pitanja:

1. *″Kada će se realizovati uređenje i rekonstrukcija berskog puta u dužini od 2 km od Komanskog mosta do Beri?″*

Odgovor na postavljeno pitanje dala je **Lazarela Kalezić**, sekretarka Sekreatarijata za saobraćaj.

Odbornik **Božović** je komentarisao odgovor.

Sekretarka **Kalezić** je pojasnila da će nakon dobijanja potrebnih informacija obavijestiti odbornika Božovića.

1. *″Koliko je Glavni grad i “Čistoća“ d.o.o. Podgorica, u periodu 01.01.2020. do 30.11.2020. godine, isplatio sredstava po osnovu naknade štete zbog ujeda pasa lutalica, kao i po osnovu troškova tih postupaka?″*

Odbornik **Božović** je zatražio i dodatna pojašnjenja o iznosu sredstava koje je isplatio Glavni grad po ovom osnovu.

Odgovor na pitanje i dodatno pojašnjenje dao je **Andrija Čađenović**, izvršni direktor ″Čistoća″ d.o.o. Podgorica.

Odbornik **Božović** je komentarisao odgovor.

**4.** Odbornica **Milena Vuković** je postavila sljedeća pitanja:

1. *″Iz kog razloga je Glavni grad - Podgorica početkom 2016. godine, odlučio da proda građevinsko zemljište na katastarskoj parceli 3689/2 KO Podgorica II, površine 55 m2, a evidentirane u listu nepokretnosti 4005? Na koji način je i kada Glavni grad uopšte došao u posjed navedene nepokretnosti, te da li je postojalo pravo preče kupovine nad navedenim zemljištem, prvenstveno u odnosu na vlasnike susjednih parcela?″*

Odgovor na postavljeno pitanje dao je **Mladen Ilić**, direktor Direkcije za imovinu.

1. *″Kada je shodno zakonskoj proceduri usvojen UP “Nova Varoš - kvart G“ izmjene i dopune i na koji je rok navedeni planski dokument donešen? Da li je navedeni rok istekao i da li je navedeni plan i dalje na snazi ili je njegovo važenje suspendovano presudom Ustavnog suda iz 2017. godine? Zbog čega Sekretarijat za planiranje prostora i održivi razvoj nije pokrenuo proces donošenja novog planskog dokumenta, dok su mu to omogućavala zakonska rješenja, najkasnije do 31.12.2018. godine i da li bi se po mišljenju Sekretarijata, izgradnjom ucrtanog objekta na katastarskoj parceli 3689/2 KO Podgorica II narušio prostor u tom dijelu grada i degradirao kvalitet života građana i građanki koji žive u neposrednoj okolini ili navedeni objekat koji bi trebalo da se gradi na parceli od svega 55 m2?″*

Odgovor na postavljeno pitanje je dao **Miljan Barović**, sekretar Sekretarijata za planiranje prostora i održivi razvoj.

Odbornica **Vuković** je istovremeno komentarisala date odgovore.

Proceduralno je reagovao odbornik **Branko Vuković**,koji je pojasnio da je bio na konsultacijama i da je na insistiranje predsjednika Suhiha dogovoreno da će nakon završetka pitanja i odgovora Skupština nastaviti rad sljedećeg dana 18. decembra po dnevnom redu. Predložio je dase nađe neko rješenje i istakao je da neće pristati da se danas završi ova sjednica, jer su već isplanirali svoje obaveze.

Odbornik **mr Mihailo Anđušić** je ponovo zamolio da Skupština pokuša da završi raspravu danas i podsjetio da su u ovom sazivu parlamenta uvijek konsenzusom i dogovorom prihvatali svaku sugestiju i svaki datum oko organizacije sjednice. Istakao je da će odbornici DPS-a nastaviti sa diskusijama i radom i da je neprihvatljivo prolongiranje sjednice za neki drugi dan.

Proceduralno je reagovao odbornik **Vladimir Čađenović**,koji je saopštio da nude kompromisno rješenje da se izabere dan za nastavak sjednice u nedjelju ili poslije nedjelje. Istakao je da kao šef najjačeg opozicionog kluba ne može dalje da učestvuje i da danas treba iscrpiti odbornička pitanja, kako je dogovoreno na konsultacijama.

Predsjednik **Suhih** je pojasnio da je tada smatrao da se sjednica ne može završiti u jednom danu, da nije insistirao, ali da je bio njegov predlog i da stoji iza toga.

Proceduralno je reagovao **Miodrag Bešović**, predsjednik Kluba odbornika Demokratskog fronta, koji je informisao da je prisustvovao sastanku i konsultacijama kod predsjednika Suhiha i pojasnio da je bio drugi dogovor. Istakao je da nisu spremni da nastave sjednicu i saglasio se sa kolegama iz opozicije da se sjednica ne može održati danas po dnevnom redu koji je bio predviđen sjutra.

Nakon toga, predsjednik **Suhih** je dao pauzu u 13 časova, kako bi održao sastanak sa šefovima klubova odbornika.

**\* \* \***

Skupština je nastavila sa radom u 13:45 časova.

U nastavku rada **Lazarela Kalezić**, sekretarka Sekretarijata za saobraćaj je odgovorila na dopunsko pitanje odbornika Vladimira Čađenovića, u vezi izgradnje puta koji spaja Verušu sa auto - putem Bar - Boljari.

U proceduralnom reagovanju odbornik **Vladimir Čađenović** je saopštio da je predsjednik **Suhih** prećutao da su u pauzi održane konsultacije oko rada na sjednici Skupštine i da nije vođena službena zabilješka. Upozorio je s obzirom na prezentovanje načina rada na XXI sjednici kao odbornik i predsjednik Kluba odbornika Demokrata, da ukoliko bi danas raspravljali o tačkama dnevnog reda kršili bi prava odbornika propisana Poslovnikom, Statutom, Zakonom o lokalnoj samoupravi, Ustavom Crne Gore, na način što bi bili onemogućeni da učestvuju u raspravi, time što se odustaje od sjutrašnjeg dana.

Predsjednik **Suhih** jepojasnio da je na njegov predlog, dogovor šefova odborničkih klubova bio da danas budu odgovori na odbornička pitanja, a sjutra drugi dio sjednice. Podsjetio je na zahtjev najveće odborničke grupe da se nastavi sa radom i istakao da na sastanku u pauzi nije postignut dogovor i da se shodno tome može glasati ili da se uvaži stav najveće odborničke grupe i nastavi sa radom.

Odbornik **Vladimir Čađenović** je saopštio da je shodno obavještenju predsjednika Suhiha, planirao da sjutra učestvuje u raspravi po ostalim tačkama dnevnog reda. Lično i u ime Kluba je saopštio da ne može učestvovati u radu sjednice, a ostali odbornici će saslušati odgovore i dati komentare. Zahtijevao je pisani odgovor - obavještenje kada će biti nastavljena sjednica po tačkama dnevnog reda koje su predviđene za XXI sjednicu poslije davanja odgovora na odbornička pitanja.

Odbornik **mr Mihailo Anđušić** je saopštio ispred DPS-a i koalicionih partnera da ostaju pri svom zahtjevu da se sjednica završi danas, ističući da je njihovo legitimno pravo bilo da odustanu od čitanja odborničkih pitanja, što je bitno izmijenilo vrijeme trajanja ove sjednice.

Odbornica **Radmila Čagorović** je proceduralno reagovala i predložila u ime Socijalističke narodne partije da se sjednica odloži za ponedjeljak jer su vrlo specifična pitanja na dnevnom redu.

Proceduralno je reagovao odbornik **Branko Vuković**, koji je istakao da nije legitiman stav odbornika Anđušića i da mijenja teze. Podsjetio je da je odbornik Klikovac bio na konsultacijama i da su pristali na dogovor. Predložio je da se odredi datum nastavka sjednice.

Odbornik **Miodrag Bešović** je pozvao predsjednika Suhiha da se drži dogovora i istakao da ako dozvoli da se nastavi rad, a nije predviđen za danas, da krši ustavna,statutarna i poslovnička prava odbornika da učestvuju u radu. Zatražio je da predsjednik Suhih omogući da odbornici vrše odborničke funkcije.

Dodatna pojašnjenja je dao predsjednik **Suhih**, koji je podsjetio da su na dan sazivanja sjednice računali da će za 60 pitanja trebati 600 minuta ili deset sati i da se sjednica neće moći završiti u jedan dan. Kako je DPS izašao sa predlogom da se danas sve završi, promijenila se situacija, a pošto nije postignut dogovor predložio je da se nastavi rad sa davanjem odgovora na pitanja i istakao da nisu uskraćena prava odbornika.

Nakon ovih pojašnjenja prešlo se na davanje odgovora.

Predsjedavanje sjednicom je preuzeo **Miloš Nikolić**, potpredsjednik Skupštne.

**5.** Odbornica **Tanja Džankić** je postavila sljedeća pitanja:

1. *″Kada građani Glavnog grada mogu očekivati izgradnju postrojenja za reciklažu rashodovanih guma?″*

Odgovor na postavljeno pitanje dao je **Arsenije Boljević**, izvršni direktor ″Deponija″ d.o.o. Podgorica.

Odbornica **Džankić** je komentarisala odgovor i postavila sljedeće ***dopunsko pitanje:***

*″Da li ćemo i ljeto 2021. godine dočekati bez ovog postrojenja? ″*

Odgovor na dopunsko pitanje dao je **Arsenije Boljević**, izvršni direktor ″Deponija″ d.o.o. Podgorica.

Proceduralno je reagovao odbornik **Janko Krstović** zahtjevajući da se izreče javna opomena izvršnom direktoru Boljeviću na račun uvreda koleginice Tanje Džankić.

Predsjedavajući **Miloš Nikolić** je dao kraći komentar i istakao da kvalifikacija ne zaslužuje opomenu i pozvao je direktora Boljevića da to malo ublaži.

Odbornica **Tanja Džankić** je istakla da je predsjedavajući Nikolić trebao da opomene direktora Boljevića zbog uvrede.

Nakon toga direktor **Arsenije Boljević** je uputio izvinjenje odbornici Džankić za sve što se našla uvrijeđena.

1. *″Kao što je poznato ubrzo nakon verifikacije odborničkih mandata, sadašnjem sazivu Skupštine Glavnog grada Podgorice, u julu 2018. godine odbornici Skupštine Glavnog grada su od nadležne službe Skupštine pozvani da dostave svoje fotografije u odgovarajućem formatu, u cilju izrade odborničkih legitimacija, što je i učinjeno. Kako je od tada proteklo gotovo dvije i po godine, a odbornicima još uvijek nijesu uručene odborničke legitimacije i koje su to navodne smetnje što se dvije i po godine uskraćuje pravo odbornicima Skupštine Glavnog grada iz člana 49 Poslovnika Skupštine Glavnog grada, kojim je precizno uređeno da se odbornicima izdaje odbornička legitimacija?″*

Odgovor na postavljeno pitanje dao je **Veselin Vukčević**, sekretar Skupštine Glavnog grada.

Odbornica **Džankić** je komentarisala odgovor.

Predsjedavajući **Miloš Nikolić** je najavio dva odbornička pitanja Boška Kovačevića.

Odbornik **Branko Vuković** je obavijestio da je odbornik Kovačević spriječen da prisustvuje sjednici.

Nakon ovih pojašnjenja, prešlo se na ostala odbornička pitanja i odgovore.

**6.** Odbornica **lvana Bojović** je postavila sljedeća pitanja:

1. *″Ko je autor idejnog i glavnog projekta postojećeg Trga nezavisnosti u Podgorici, kada je otpočela izgradnja Trga i koje godine je Trg završen, koja je firma bila izvođač radova i koliko je iznosila ugovorena cijena, da li je bilo aneksa osnovnog ugovora, odnosno da li je ispoštovan ugovoreni rok izgradnje i ugovorena cijena tj. koliko je plaćena ukupna cijena za izgradnju Trga nezavisnosti?″*

Odgovor na postavljeno pitanje je dao **Srđan Raičević**, izvršni direktor Agencije za izgradnju i razvoj Podgorice d.o.o.

Odbornica **Bojović** je komentarisala odgovor i postavila sljedeće ***dopunsko pitanje:***

*„Da li je igdje na kugli zemaljskoj postojalo bliže odakle se mogao kamen, da se ne ide čak do Indije?“*

Odgovor na dopunsko pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

1. *″Kada će se nastaviti radovi na putnom pravcu Farmaci - Lekići - Grbavci, jer se radi o putnom pravcu na čijoj izgradnji su započeti radovi nekoliko sedmica prije parlamentarnih izbora 2016. godine, radovi su odmah poslije obustavljeni da bi se ponovo nastavili nekoliko sedmica prije parlamentarnih izbora koji su održani 30.08.2020. godine, dok je poslije ovih izbora izvođač radova povukao mašine i obustavio radove tako da je ovaj putni pravac u veoma lošem stanju?″*

Odgovor na postavljeno pitanje je dala **Lazarela Kalezić**, sekretarka Sekreatarijata za saobraćaj.

Odbornica **Bojović** je komentarisala odgovor i istakla da su navedeni pogrešni podaci o dužini ovoga puta.

Sekretarka **Kalezić** je pojasnila da su podaci o dužini puta dobijeni iz ″Putevi″ d.o.o.

**7.** Odbornica **Marija Pavićević** je postavila sljedeća pitanja:

1. *″Koliko na dan 02.12. ove godine iznose dospjele, a neplaćene obaveze investitora po osnovu obračunate naknade za komunalno opremanje građevinskog zemljišta, koju Glavni grad naplaćuje u skladu sa Odlukom Skupštine Glavnog grada o naknadi za komunalno opremanje građevinskog zemljišta?“*

*Molim da se u odgovoru po godinama i tabelarno prikažu podaci o imenu - nazivu svakog investitora - dužnika, iznos duga, datum dospjelosti duga i konkretnom investicionom objektu po osnovu čije izgradnje mu je obračunata naknada. Takođe molim za odgovor koji dužnici po gore navedenom osnovu od početka 2014. godine do sada su utuženi i koliko sredstava je naplaćeno u sudskom postupku.*

**Srđan Raičević**, izvršni direktor Agencije za izgradnju i razvoj Podgorice d.o.o. je pojasnio da je u odgovoru dat tabelarni prikaz, koji nije čitao.

Odbornica **Pavićević** je komentarisala odgovor.

**Srđan Raičević** je odgovorio na komentar.

1. *″Prethodni gradonačelnik Slavoljub Stijepović je za vrijeme svog mandata obećao sugrađanima Podgoričku knjižaru. Izgradnja objekta je započeta 2016. godine. Danas, nekoliko godina kasnije, vidimo ne samo da projekat neće biti realizovan, i da građani Podgorice neće dobiti novi kulturni sadržaj, već da će na tom mjestu biti kafana. Zbog čega se odustalo od knjižare, što su konkretni razlozi za takvu odluku?″*

Odgovor na postavljeno pitanje je dao **Nebojša Burzanović**, direktor JU Narodna biblioteka ″Radosav Ljumović″.

Odbornica **Pavićević** je komentarisala odgovor.

**Nebojša Burzanović** je odgovorio na komentar.

**8.** Odbornik **Janko Krstović** je postavio pitanje:

1. *″Ko su investitori koji su prekoračili ugovorene rokove izgradnje, da li su i koliko su kažnjeni za projekte od kapitalnog značaja za Glavni grad koji su otpočeti kalendarske 2017, 2018, 2019 . i 2020. godine?″*

Odgovor na postavljeno pitanje je dao **Srđan Raičević**, izvršni direktor Agencije za izgradnju i razvoj Podgorice d.o.o.

Odbornik **Krstović** je komentarisao odgovor.

**Srđan Raičević** je odgovorio na komentar i dao dodatna pojašnjenja.

**9.** Odbornik **Branko Vuković** nije čitao dva pitanja, koja je postavio:

*1) ″Svjedoci smo da je u oktobru 2016. godine Glavni grad kao investitor zaključio ugovor za izgradnju objekta Gradskog pozorišta za cijenu od 3.905.450,67 € i uz ugovoreni rok završetka njegove izgradnje 17. oktobra 2018. godine. Aneksom ovog ugovora rok za završetak izgradnje objekta Gradskog pozorišta pomjeren je za januar 2019. godine U vezi sa prethodnim molim za odgovor:*

*- Kada će konačno biti okončana izgradnja Gradskog pozorišta i kada njihovi zaposleni mogu očekivati da će konačno imati svoj dom kulture za realizaciju planiranih programskih sadržaja;*

*- Da li će ugovorena cijena za izgradnju objekta Gradskog pozorišta od 3,9 miliona € biti konačna i, ako neće, koja se očekuje konačna cijena za ovaj dio radova;*

*- Koliko je realna procjena iz Nacrta budžeta Glavnog grda za 2021. godinu da se za scensku opremu i namještaj za Gradsko pozorište planira 3 miliona €, kada se zna da je za objekat Muzičkog centra (bivši Dom Vojske) opredijeljeno samo nešto više sredstava od ovog iznosa? ″*

Odgovor je dao **Srđan Raičević**, izvršni direktor Agencije za izgradnju i razvoj Podgorice d.o.o.

Odbornik **Vuković** je komentarisao odgovor i postavio je sljedeće ***dopunsko pitanje:***

*″Ko je taj ponuđač koga ste sakrili i koja je cijena koju je ponudio na tom tenderu?″*

Odgovor na dopunsko pitanje dao je **Srđan Raičević**.

*2) ″Da li su završeni radovi na ugovorenoj izgradnji prve i treće dionice Jugozapadne obilaznice, s obzirom da je ugovoreni rok od 540 dana istekao i, ako nije, kada će radovi biti završeni, koliko je do sada Glavni grad platio na ime cijene i da li će ugovorena cijena od 9.870.035, 75 € biti konačna? Ko je odgovoran što radovi na završetku izgradnje druge dionice - mosta na Morači za čiji je završetak rok davno istekao, kada se očekuje konačni završetak izgradnje mosta, koliko sredstava je do sada plaćeno izvođaču radova na ime cijena za radove na ovoj dionici, i da li se očekuje da ugovorena cijena gradnje mosta na Morači, kao druge dionice Južne obilaznice, od 5.798.320,00 € ostane konačna?″*

Odgovor je dao **Srđan Raičević**, izvršni direktor Agencije za izgradnju i razvoj Podgorice d.o.o.

Odbornik **Vuković** je komentarisao odgovor.

**Srđan Raičević** je odgovorio na komentar i dao dodatna pojašnjenja.

U ime Kluba odbornika Demokrata proceduralno je reagovao odbornik **Branko Vuković**, koji je obavijestio da neće moći više da prisustvuju nastavku sjednice, zahtijevajući da dobiju pismeno obavještenje o nastavku sjednice Skupštine, nakon čega će tražiti pauzu za konsultacije kluba.

Predsjedavajući **Miloš Nikolić** je pojasnio da se sjednica nastavlja sad.

**10.** Odbornik **Zoran Mikić** je postavio sljedeće pitanje:

1. *″Koliko trenutno imamo km biciklističkih staza u Podgorici? Da li su projektima jugozapadne i zapadne obilaznice planirane biciklističke staze? Koje aktivnosti Glavni grad planira da preduzme na izgradnji novih biciklističkih staza u 2021. godini? ″*

Odgovor na postavljeno pitanje je dao **Srđan Raičević**, izvršni direktor Agencije za izgradnju i razvoj Podgorice d.o.o. Saopštio je i odgovor Sekretarijata za saobraćaj na ovo pitanje.

Odbornik **Mikić** je komentarisao odgovor.

Odbornik **Zoran** **Mikić** nije čitao drugo pitanje koje je postavio, u cilju racionalizacije i nije zahtijevao da se pročita odgovor.

1. *″Koliko košta sat vremena korišćenja sali u SC "Morača"? Ko je tokom 2019. i 2020. godine koristio sale i kapacitete SC "Morača" i u kom obimu (tačan broj sati, po korisniku)? Koliko je novca fakturisano, a koliko naplaćeno za korišćenje sali u SC "Morača? (molim za tabelarni prikaz, po korisniku i po godinama)″*

Odgovor na postavljeno pitanje nije čitao **mr Vojislav Marković**, izvršni direktor *"*Sportski objekti*"* d.o.o.

Odbornik **Mikić** je komentarisao odgovor i postavio sljedeće ***dopunsko pitanje:***

*"Vidim da ovdje nema Karate kluba "Budućnost", u ovome što je navedeno, u ovom tabelarnom prikazu i zanima me da li je Karate klub "Budućnost" koristio sale Sportskog centra ″Morača″ u ovoj i prethodnoj godini i ako je zbog čega to nije iskazano ovim tabelama?"*

Odgovor na dopunsko pitanje dao je **mr Vojislav Marković**, izvršni direktor *"*Sportski objekti*"* d.o.o.

**11.** Odbornik **Miodrag Bešović** je postavio pitanje:

*1) ″Do koje faze je stigao projekat izgradnje novog gradskog groblja?″*

Odgovor na postavljeno pitanje je dao **Srđan Miljanić**, izvršni direktor *"*Pogrebne usluge*"* d.o.o.

Odbornik **Bešović** je komentarisao odgovor i postavio sljedeće ***dopunsko pitanje:***

*"Da li je precizirana lokacija na kojoj će se graditi novo gradsko groblje?"*

Odgovor na dopunsko pitanje dao je **Srđan Miljanić**, izvršni direktor *"*Pogrebne usluge*"* d.o.o.

**12.** Odbornik **Ranko Milić** je postavio pitanje:

1. *″Za kad je planiran početak radova na izgradnji kanalizacione mreže u dijelu ulice Braće Ribar i dijelu ulice Vojvode Mirka Petrovića, koji je krajnji rok završetka radova i da li se kasni u realizaciji planova?″*

Odgovor na postavljeno pitanje je dao **Filip Makrid**, izvršni direktor *"*Vodovod i kanalizacija*"* d.o.o.

Odbornik **Milić** je komentarisao odgovor.

**Filip Makrid** je odgovorio na komentar i dao dodatna pojašnjenja.

Odbornik **Milić** je dao dodatne napomene.

Predsjedavajući **Miloš Nikolić** je saopštio da su ovim iscrpljena pitanja koja su postavili prisutni odbornici.

**\* \* \***

Zbog racionalizacije vremena, a na predlog **mr Mihaila Anđušića**, predsjednika Kluba odbornika ″ZA DOBRO GRAĐANA PODGORICE-POBJEDNIČKA KOALICIJA-MILO ĐUKANOVIĆ″, odbornici ovog kluba i predsjednica Kluba odbornika Socijaldemokrata, nijesu usmeno čitali odbornička pitanja, a shodno tome nijesu saopštavani ni odgovori na odbornička pitanja, koja su postavili sljedeći odbornici:

**Dr Jovan Rabrenović:**

1. *″Koje je mjere i aktivnosti u ovoj godini nadležni organ/služba preduzela u cilju ostvarivanja programa podrške preduzetnicima na teritoriji Glavnog grada Podgorica? Koliko preduzetnika je podržano u kojem iznosu i za koje djelatnosti?″*
2. *″Da li resorno nadležni organ/služba preduzima mjere i aktivnosti na suzbijanju nepropisnog zaustavljanja i parkiranja na gradskim ulicama i bulevarima taksi vozila, kombi vozila, autobusa, kao i vozila građana? Koliko je po ovom osnovu izrečeno kazni i u kojem iznosu? Kao i kojim privrednim društvima i preduzetnicima su izrečene kazne i u kojem iznosu?″*

*Primjetno je da svakodnevno, usljed nepropisnog zaustavljanja i parkiranja, u prvom redu taksi vozila dolazi do otežanog odvijanja saobraćaja na gradskim ulicama i bulevarima. Često se ova vozila parkiraju na pješačkim prelazima, u krivinama i slabije vidljivim mjestima. Evidentnim nepoštovanjem normi koje propisuje Zakon o bezbjednosti saobraćaja ova vozila ometaju nesmetano odvijanje saobraaćaja, dovode u opasnost ostale učesnike u saobraćaju i uzrokuju saobraćajne gužve na mjestima đe to može predstavljati dodatnu opasnost za ostale učesnike u saobraćaju, posebno za službe poput vozila hitne pomoći, policije i vatrogasnih vozila.*

**Dunja Vuković**:

1. *″Na osnovu čega je procijenjeno da je neophodna reknstrukcija glavnog gradskog trga?″*
2. *″Šta je planirano na mjestu robne kuće u Ulici Slobode?″*

**Mr Ksenija Aranitović:**

1. *″Koji su programi podrške postojećem i novoosnovanom biznisu realizovani iz sredstava Glavnog grada u 2020. godini, kao i o kojem iznosu sredstava je riječ?″*
2. *″Koji je učinak IPA tima koji djeluje u okviru Službe za međunarodnu saradnju od njegovog osnivanja do danas? Tačnije, koliko je do sada obezbijeđeno sredstava iz međunarodnih fondova za Glavni grad, koliko je projekata u fazi implementacije, evaluacije, kao i koliko je pripremljeno projektnih prijedloga projekata - aplikacija?″*

**Mr Stefan Ćulafić:**

1. *″Kao predstavnik građana mjesne zajednice Kruševac želio bih da skrenem pažnju na stanje pješačke infrastrukture (trotoara) u ulici Ivana Vujoševića i na Bulevaru Svetog Petra Cetinjskog (od raskrsnice sa Ulicom Ivana Milutinovića do raskrsnice sa Ulicom Ivana Vujoševića). Da li je i kada planirana rekonstrukcija ovih pješačkih površina i obnova mobilijara na istim? Takođe bih Vas molio da nam date odgovor na zahtjev MZ Kruševac za obezbjeđivanjem prostora za penzionere sa pratećim sadržajima?″*
2. *″Na XVI sjednici Skupštine Glavnog grada, održanoj 24.02.2020. godine usvojili smo prijedlog Plana održive urbane mobilnosti Glavnog grada Podgorica za period 2020-2025. godine. Molim Vas, da mi date odgovor na pitanje kako ste zadovoljni dosadašnjom realizacijom plana i koje su sve mjere predviđene Planom preduzete u 2020. godini?″*

**Zdravko Burzanović:**

1. *″Grad ulaže velika sredstva u poboljšanje gradske infrastrukture za dobro svih njenih građana. To se vidi na svakom koraku. Moje pitanje je da li gradska uprava planira u narednoj godini rekonstrukciju trotoarske površine u Ulici Kralja Nikole od raskrsnice sa Ulicom Radosava Burića (iznad Trgovinske škole) do raskrinice sa Ulicom 27. marta (do Osnovne škole "Vuk Karadžić"). Gledano iz pravca grada urađena je lijeva strana trotoara. Dakle, pitam za desnu stranu trotoara?″*
2. *″Kao predstavnik građana dvije mjesne zajednice iz Lješanske nahije (MZ Barutana i MZ Gradac) svjedoci smo da je u pomenutim mjesnim zajednicama na polju infrastrukture u proteklom periodu urađeno puno, počev od putne infrastrukture, preko sportskih terena, rasvjete u skoro svim selima itd. Jedno od najznačajnijih ulaganja je u rekonstrukciju i izgradnju nove vodovodne mreže. Da podjetim da se trenutno radi veliki rezervoar sa pristupnim putem na Kažića glavici, rezervoar koji će u potpunosti zadovoljiti potrebe za vodom i jedne i druge mjesne zajednice. Moje pitanje je, da li je gradska uprava predvidjela nastavak radova na vodovodu, konkretno za gornju Lješansku nahiju (MZ Gradac) u narednoj godini i koliki iznos sredstava je opredijeljen za tu namjenu?″*

**Mr Ivan Jeknić:**

1. *″Koliki je iznos finansijske pomoći Glavnog grada građanima i privrednim subjektima za vrijeme epidemije korona virusa?″*
2. *″Da li će Podgorica u doglednom vremenu dobiti očekivano novo groblje ?″*

**Vladan Arsović:**

1. *″Imajući u vidu da je Programom uređenja prostora za 2020. godinu predviđen dio sredstava za rješavanje imovinsko pravnih odnosa za rekonstrukciju Ulice 7. Omladinske brigade u Momišićima kroz stavku 5.2. rješavanje imovinsko pravnih odnosa za koje će se način i oblik naknade utvrditi nakon pokretanja postupka eksproprijacije, interesuje me šta se preuzelo konkretno po tom pitanju, s obzirom da se pomenuta ulica nalazi u jako lošem stanju, posebno u zimskim mjesecima? Takođe, upoznat sam da postoji Glavni projekat, pa me interesuje kad možemo očekivati početak rekonstrukcije pomenute?″*
2. *″Svjedoci smo da je od početka rada ove lokalne uprave izvršen značajan broj rekonstrukcija saobraćajnica čime se pokazuje odgovoran odnos Glavnog grada u ovom segmentu. S tim u vezi, molim da mi dostavite uporedne podatke o asfaltiranim saobraćajnicama na gradskom, prigradskom i seoskom području u poslednje tri godine?″*

**Nataša Vučinić:**

1. *″Da li možete da nam dostavite podatke o novoformiranim drvoredima i zelenim površinama za poslednje tri godine u Glavnom gradu?″*

**Slobodan Bošković:**

1. *″Određivanjem najpovoljnijeg izvođača stvorili su se uslovi za nastavak izgradnje Bulevara Vili Branta na Zlatici, kada će se započeti sa planiranim radovima?″*
2. *″S obzirom da je Glavni grad prenio pravo raspolaganja na Vladu Crne Gore, a Skupština usvojila na građevinskom zemljištu koje se nalazi na Murtovini i Starom Aerodromu u cilju izgradnje novih kapaciteta za najmlađe stanovnike našeg grada, kad možemo očekivati početak radova?″*

**Draško Vučinić:**

1. *″Da li je Glavni grad ove godine pomagao drugim opštinama i kako?″*

**Mr Andrija Klikovac:**

1. *″Šta je konkretno urađeno na planu valorizacije Stare Varoši i šta su dalji planovi?″*

**Stefan Šaponjić:**

1. *″Da li možemo očekivati nastavak izgradnje biciklističke staze u ulici 27. marta u dijelu pored osnovne škole Vuk Karadžić, kako bi se ista povezala sa stazom u ulici Kralja Nikole i kako bi se osnovcima koji koriste ovaj način prevoza omogućio neometan, odnosno olakšan pristup školi?″*

**Nina Vukčević:**

1. *″Da li je Glavni grad i na koji način uputio pomoć zdravstvenim ustanovama?″*
2. *″Osim rodne kuće Rista Stijovića i kuće Stojanovića, da li je Glavni grad planirao da rekonstruiše još neki objekat koji je zaostavština značajnih ličnosti iz podgoričke istorije?″*

**Tea Babić:**

1. *″Koji konkretni potezi su preduzeti u rješavanju pitanja javnog prevoza u Podgorici?″*
2. *″Šta podrazumijeva prenamjena gradske knjižare i šta se želi postići istom?″*

**Ana Knežević:**

1. *″Koji je stepen realizacije budžeta za 2020. godinu i kako ste zadovoljni istim, budući da je vijelu godinu obilježila kriza izazvana pandemijom korona virusa?″*

**Marija Blagojević:**

*1) ″U kojoj fazi je projekat Senior gradska kartica?″*

Zbog odsustva sa sjednice Skupštine usmeno nijesu saopštavani odgovori na odbornička pitanja, koja su postavili sljedeći odbornici:

**Boško Kovačević:**

*1) ″Situacija u gradu usljed pandemije je katostrafalna, rezultati izuzetno loši, među najgorim u Evropi. Obzirom da je gradonačelnik član NKT, zašto nije sugerisao i preduzeo aktivnosti u sprječavanju najavljenog crnog petka u Delti ili poštovanja mjera, nego je na onaj način dozvoljen haos bez ikakvog upozorenja ili sankcija?″*

*2) ″Svakodnevno imamo priliku da se uvjerimo da gradske službe obavljaju djelatnosti u dijelu dana kad ometaju funkcionisanje građana, npr. "Putevi", ali i ostali (po mom mišljenju namjerno da bi bili primijećeni). Započinjanje i otvaranje raznih projekata od strane gradonačelnika, kidanje vrpci, sve u cilju izborne kampanje koja je izgleda već počela, naravno sve od novca građana, isti projekti više puta. Obzirom kakva je ekonomska situacija u državi, da li je moguće da je gradonačelnik kao prioritet stavio trošenje novca građana i ličnu promociju ispred stvarnih potreba prilagođenih situaciji?″*

**Nikola Kažić:**

*1) ″Kako teku radovi na realizaciji investicije koja se odnosi na izgradnju vodovoda za Lješansku nahiju, koliko je do sada realizovano radova i koliko to približno srazmjerno iznosi u odnosu na ukupne radove koje je neophodno izvesti za završetak čitave investicije, koliko je do sada isplaćeno sredstava za radove koji su do sada izvedeni na ovom objektu i kada se očekuje završetak svih radova koji će omogućiti da stanovnici Lješanske nahije dobiju pitku vodu?″*

**Luka Rakčević:**

*1) ″Koliko je lica zaposleno u organima lokalne uprave na današnji dan, a koliko ih je bilo 01. januara 2014. godine? Koliko navedenih lica je u stalnom radnom odnosu, koliko na određeno, a koliko je lica angažovano posredstvom agencija za obavljanje poslova za privremeno ustupanje zaposlenih? Koliko je lica zaposleno u preduzećima čiji je osnivač Skupština Glavnog grada - Podgorice, na današnji dan, a koliko ih je bilo zaposleno 01. januara 2014. godine? Koliko navedenih lica u gradskim preduzećima se nalazi u stalnom radnom odnosu, koliko njih je zaposleno na određeno, a koliko lica je angažovano posredstvom agencija za obavljanje poslova za privremeno ustupanje zaposlenih? Koliko je finansijskih sredstava, koja su u periodu od 2014. godine do danas prebačena preduzećima čiji je osnivač Skupština Glavnog grada iz gradskog budžeta, utrošeno za stavke isplate zarada zaposlenih u tim preduzećima i ostalih ličnih primanja? Koliko iznosi ukupan dug Glavnog grada - Podgorice na današnji dan?″*

**Marija Radulović:**

*1) ″Šta je Glavni grad preduzeo po pitanju svakodnevnog spaljivanja guma na prostoru Konika i Vrela Ribničkih, u okviru prostora koji koristi gradsko preduzeće “Deponija”? Da li su Deponija Livade konačno i dugoročno rješenje za odlaganje guma? Da li će se i kada zaustaviti svakodnevno spaljivanje guma, koje zagađuju vazduh i životnu sredinu? Da li postoji Studija sakupljanja i tretmana navedenih guma? Ukoliko ne, da li je planirano donošenje takve studije i kakve korake u pravcu saniranja tog problema ste planirali?″*

1. *″Kada je započeta izgradnja zgrade Gradskog pozorišta? Koji je bio prvobitni rok za izgradnju zgrade Gradskog pozorišta, a koji je rok danas? Koliko novca je uloženo u izgradnju Gradskog pozorišta i još koliko novca je potrebno uložiti, da bi se kompletirala izgradnja i opremanje? Zbog čega kasni realizacija navedenog projekta i da li su ugovorom definisani bilo kakvi penali u slučaju probijanja rokova? Da li je izvođač radova i ranije realizovao projekte u kojima je Glavni grad bio investitor i da li je probijao rokove za realizaciju i tih projekata (Molim za tabelarni prikaz, sa planiranim i realizovanim rokovima navedenih projekata, u kojima je navedena kompanija bila izvođač radova)?″*

**Aleksandar Sekulić:**

1. *″Na osnovu koje analize i/ili procjene uticaja na saobraćaj je Glavni grad ušao u nastavak sužavanja kolovoznih traka, a sa ciljem kreiranja novih biciklističkih koridora?″*
2. *″Na osnovu kojeg propisa konkretno, Glavni grad iskazuje namjeru da izvrši prenošenje prava svojine gradskog građevinskog zemljišta na NVO CPC, procijenjene vrijednosti 658.920 evra?″*

**\* \* \***

Zatim se prešlo na rad po utvrđenom redosljedu.

U vezi sa **PRVOM TAČKOM** dnevnog reda - **Prijedlogom odluke o dopuni Poslovnika Skupštine Glavnog grada**,nije bilo diskusija odbornika.

Predsjedavajući **Miloš Nikolić** je saopštio da će se, saglasno članu 91 Poslovnika, o svakoj tački dnevnog reda Skupština izjasniti nakon završenog pretresa po svim tačkama utvrđenog dnevnog reda, po redosljedu razmatranja.

Potom se prešlo na razmatranje **DRUGE TAČKE** dnevnog reda - **Prijedlog odluke o** **prenosu prava svojine Crnogorskoj pravoslavnoj crkvi na građevinskom zemljištu u zahvatu DUP-a ″Nova Varoš 2″ u Podgorici**.

Proceduralno je reagovao odbornik **Miodrag Bešović**, koji je saopštio da je upravo dobio informaciju da je Vlada na današnjoj sjednici stavila van snage zaključak iz 15.10.2020. godine, kojim je dala saglasnost Glavnom gradu da raspolaže katastarskim parcelama koje su predmet ove tačke dnevnog reda. Istakao je da ima Odluku i da treba dati kratku pauzu da se ova tačka skine sa dnevnog reda.

Predsjedavajući **Miloš Nikolić** je pojasnio da ta odluka nije stigla u Skupštinu, da nije zavedena na arhivu i da stoga nisu stvorene pretpostavke da dâ pauzu ili da se skine sa dnevnog reda, već Skupština nastavlja dalji rad.

Potom je odbornik **Bešović** saopštio da mu je bilo stalo da saopšti ovu informaciju i istakao da nema mogućnosti da se nastavi rad.

Predsjedavajući **Miloš Nikolić** je pojasnio da nijesu mogli prihvatiti ovakvu izjavu odbornika Bešovića, iz razloga što je Vlada više puta povlačila i mijenjala svoje odluke i navodila da su u pitanju tehničke greške.

Predstavnik predlagača **Mladen Ilić**, direktor Direkcije za imovinu je dao dodatna pojašnjenja.

Po ovoj tački dnevnog reda diskutovali su odbornik **Vladan Arsović**, u ime Kluba odbornika ″ZA DOBRO GRAĐANA PODGORICE-POBJEDNIČKA KOALICIJA-MILO ĐUKANOVIĆ″ i odbornik **Zoran Mikić**, u ime Kluba odbornika ″Podgorička URA-Pravo na grad!″, koji je istakao da će njegov klub podržati ovu odluku.

Predsjedavanje sjednicom je preuzeo **dr Đorđe Suhih**, predsjednik Skupštine.

Izlaganje odbornika **Zorana Mikića** je komentarisao odbornik **Vladan Arsović**, a odbornik **Mikić** je koristio pravo na repliku na komentar odbornika Arsovića.

Proceduralno je reagovao odbornik **Branko Vuković**, koji je informisao da je stigla Odluka Vlade o stavljanju van snage ovoga što je na dnevnom redu i da je odbijen prijem Odluke.

Predsjednik **Suhih** je dao dodatna pojašnjenja i istakao da će se pogledati da li je stigao mejl i da li je dostavljeno na arhivu. Istakao je da je počela rasprava i da postoji procedura ako se napravi nešto što nije u skladu sa zakonom da se to može poništiti.

Odbornik **mr Mihailo Anđušić** je pojasnio da je započet rad vezano za ovu tačku dnevnog reda, a u vezi dokumenta koji je upućen Glavnom gradu ili Skupštini saopštio je da će se naknadno oglasiti ko bude nadležan Glavni grad ili Skupština i postupiti u skladu sa zakonom.

Odbornik **Branko Vuković** je proceduralno reagovao na izlaganje odbornika Anđušića i istakao da je tražio informaciju od predsjednika Skupštine.

Predsjednik **Suhih** je pojasnio da mejl nije zvanični način obavještavanja, pogotovo jer je na sjednici i istakao da će odborniku Vukoviću dostaviti sjutra informaciju.

Odbornik **Janko Krstović** se izvinio zbog kršenja Poslovnika Skupštine i pojasnio da su u prethodnoj godini na sjednicama čekali da se odluke Vlade dostave u toku sjednice. Saopštio je da kao odbornik želi da se upozna sa tom odlukom i da je važnija odluka Vlade nego Skupštine.

Predsjednik **Suhih** je podsjetio da je na prošloj sjednici kada odluka Vlade nije stigla do početka rasprave tačka skinuta sa dnevnog reda.

U diskusiji su učestvovali odbornici: **mr Andrija Klikovac,** **prof. dr Vladimir Vojinović** i **dr Jovan Rabrenović** i predsjednik **dr Đorđe Suhih**, koji su istakli da će podržati Prijedlog ove odluke.

Odbornik **Zoran Mikić** je replicirao na izlaganje odbornika **Rabrenovića**.

Skupština je prihvatila prijedlog predsjednika **Suhiha** da istovremeno razmatra **TREĆU** i **ČETVRTU** **TAČKU** dnevnog reda i to: **Prijedlog odluke o davanju saglasnosti za razmjenu nepokretnosti između Glavnog grada - Podgorice i porodica Ćerić i Kojašević** i **Prijedlog odluke o davanju saglasnosti za razmjenu nepokretnosti između Glavnog grada - Podgorice i porodice Bešlić**.

Kraće pojašnjenje je daopredstavnik predlagača **Mladen Ilić**, direktor Direkcije za imovinu.

Po ovoj tački dnevnog reda diskutovao je odbornik **Zoran Mikić**, u ime Kluba odbornika ″Podgorička URA-Pravo na grad!″, koji je istakao da će njegov klub podržati ove odluke.

Predsjednik **Suhih** je dao kraći komentar.

U vezi sa **PETOM TAČKOM** dnevnog reda – **Prijedlogom** **odluke o izmjeni Odluke o osnivanju Javne ustanove Narodna biblioteka ″Radosav Ljumović″ Podgorica**,predsjednik **Suhih** je dao kraći komentar.

Po ovoj tački nije bilo diskusija odbornika.

**\* \* \***

Predsjednik **Suhih** je dao kratku pauzu od 10 minuta.

**\* \* \***

Nakon toga predsjednik **Suhih** je konstatovao da je završena rasprava o svim tačkama dnevnog reda.

Potom se prešlo na izjašnjavanje po redosljedu po kojem je vođena rasprava.

- Skupština je usvojila Prijedlog odluke o dopuni Poslovnika Skupštine Glavnog grada (glasalo je 32 odbornika: 32 ″za″).

- Skupština je usvojila Prijedlog odluke o prenosu prava svojine Crnogorskoj pravoslavnoj crkvi na građevinskom zemljištu  u zahvatu DUP-a ″Nova Varoš 2″ u Podgorici (glasalo je 33 odbornika: 33 ″za″).

- Skupština je usvojila Prijedlog odluke o davanju saglasnosti za razmjenu nepokretnosti između Glavnog grada - Podgorice i porodica Ćerić i Kojašević (glasalo je 33 odbornika: 33 ″za″).

- Skupština je usvojila Prijedlog odluke o davanju saglasnosti za razmjenu nepokretnosti između Glavnog grada - Podgorice i porodice Bešlić (glasalo je 33 odbornika: 33 ″za″).

- Skupština je usvojila Prijedlog odluke o izmjeni Odluke o osnivanju Javne ustanove Narodna biblioteka ″Radosav Ljumović″ Podgorica (glasalo je 33 odbornika: 33 ″za″).

Sa ovim je dnevni red sjednice iscrpljen.

Sjednica je zaključena u 17:15 časova.

**S E K R E T A R, PREDSJEDNIK SKUPŠTINE,**

**Veselin Vukčević dr Đorđe Suhih**